K tejto správe je priložený pracovný dokument útvarov Komisie, v ktorom sa uvádzajú podrobnejšie súvislosti o vývoji v rámci jednotlivých referenčných kritérií. Komisia predkladá v prílohe k pracovnému dokumentu útvarov Komisie aktualizované vecné analýzy a informácie založené na štatistických údajoch týkajúce sa možných migračných a bezpečnostných vplyvov liberalizácie vízového režimu pre gruzínskych občanov, ktorí cestujú do EÚ, a to na základe informácií od príslušných agentúr EÚ a zainteresovaných strán. V posúdení vplyvu sa uvádzajú potenciálne hlavné trendy v oblasti migrácie a bezpečnosti. Vyplýva z neho, že EÚ je pre migrantov z Gruzínska naďalej atraktívnou destináciou a že existujú možné problémy v oblasti migrácie a bezpečnosti, ktoré je potrebné monitorovať.

Faktické informácie a posúdenie vychádzajú zo zistení hodnotiacich misií EÚ v Gruzínsku, ktoré sa uskutočnili v týždni od 28. septembra do 2. októbra 2015 v štyroch oblastiach (riadenie migrácie, azyl, boj proti korupcii a obchodovanie s ľuďmi) a na ktorých sa zúčastnili odborníci z členských štátov EÚ, úradníci Komisie, zástupcovia ESVČ a delegácie EÚ v Gruzínsku. Ďalšie informácie o týchto štyroch oblastiach a ostatných zvyšných referenčných kritériách pochádzajú z následných stretnutí a komunikácie medzi Komisiou, ESVČ a gruzínskymi orgánmi, ako aj zo správ o pokroku, ktoré Gruzínsko predložilo 17. augusta a 22. októbra 2015.

Predkladaná správa je štvrtou správou o pokroku Gruzínska pri vykonávaní akčného plánu. Zaoberá sa tým, ako gruzínske orgány realizovali odporúčania tretej správy o pokroku v súvislosti so zvyšnými referenčnými kritériami akčného plánu. Referenčným kritériám, ktoré sa v poslednej správe už považovali za dosiahnuté, sa táto správa podrobne nevenuje, keďže z monitorovania vyplynulo, že sú naďalej spĺňané.

V správe sa však zároveň poukázalo na to, že ešte treba vyriešiť viaceré otázky v týchto oblastiach: riadenie migrácie, azylová politika, obchodovanie s ľuďmi, boj proti korupcii, pranie špinavých peňazí, oblasť drog, presadzovanie práva a občianske práva.

V decembri 2014 Gruzínsko predložilo aktualizovanú správu o pokroku. Hodnotenie všetkých štyroch blokov akčného plánu sa uskutočnilo od decembra 2014 do marca 2015 pod vedením Komisie počas návštev v rámci misie za účasti odborníkov z členských štátov EÚ, ktorým pomáhala Komisia, Európska služba pre vonkajšiu činnosť (ESVČ) a delegácia EÚ v Gruzínsku. Tretiu správu o pokroku Gruzínska pri vykonávaní akčného plánu prijala Komisia 8. mája 2015. V správe vzala na vedomie významný pokrok, ktorý orgány Gruzínska spravili pri vykonávaní druhej fázy akčného plánu, a potvrdilo sa v nej splnenie mnohých referenčných kritérií v rámci daných štyroch blokov.

V novembri 2013 Komisia prijala prvú správu o pokroku Gruzínska pri vykonávaní akčného plánu a predložila viacero odporúčaní na dokončenie prvej (legislatívnej a plánovacej) fázy akčného plánu. V októbri 2014 Komisia prijala druhú správu o pokroku, v ktorej dospela k záveru, že Gruzínsko splnilo referenčné kritériá prvej fázy akčného plánu a je pripravené na posúdenie, či spĺňa referenčné kritériá druhej fázy. Rada sa vo svojich záveroch zo 17. novembra 2014 stotožnila s posúdením Komisie. Správu dopĺňalo aj posúdenie možných migračných a bezpečnostných vplyvov budúcej liberalizácie vízového režimu pre gruzínskych občanov, ktorí cestujú do EÚ.

Dialóg o liberalizácii vízového režimu medzi EÚ a Gruzínskom sa začal v júni 2012. Vo februári 2013 Európska komisia predložila gruzínskej vláde akčný plán na liberalizáciu vízového režimu (ďalej aj „akčný plán“). V akčnom pláne sa stanovuje súbor presných referenčných kritérií v štyroch „blokoch“ technicky relevantných otázok s cieľom prijať legislatívny, politický a inštitucionálny rámec (fáza 1) a zabezpečiť jeho efektívne a udržateľné vykonávanie (fáza 2). Tieto referenčné kritériá je potrebné splniť pred tým, ako budú môcť gruzínski občania, ktorí sú držiteľmi biometrických pasov, vstúpiť do schengenského priestoru na účely krátkodobých pobytov bez toho, aby museli požiadať o vízum.

Toto referenčné kritérium, ktoré sa v tretej správe o pokroku pokladalo za splnené, sa naďalej spĺňa.

2.2. Blok 2: Integrované riadenie hraníc, riadenie migrácie a azyl

2.2.1. Integrované riadenie hraníc

Toto referenčné kritérium, ktoré sa v tretej správe o pokroku pokladalo za splnené, sa naďalej spĺňa.

2.2.2. Riadenie migrácie

Referenčné kritérium v oblasti riadenia migrácie sa v tretej správe o pokroku pokladalo za takmer splnené a medzitým sa dosiahol hmatateľný pokrok pri plnení odporúčaní Komisie.

Koncepcia analýzy rizík, ktorú vypracovalo ministerstvo vnútra, bola rozšírená tak, aby zahŕňala všetky sféry migrácie. Pracovná skupina zriadená v rámci štátnej komisie pre otázky migrácie dokončila v septembri 2015 novú komplexnú koncepciu systému analýzy migračných rizík. Do vypracúvania analytických správ bude zapojených sedem štátnych orgánov. Zhromažďovanie údajov z rôznych štátnych orgánov o prisťahovalectve, emigrácii a vnútornej migrácii bude zabezpečené prostredníctvom jednotného analytického systému migrácie. EÚ a vláda Gruzínska spolufinancujú zavádzanie tohto súboru elektronických nástrojov, ktoré by sa mali testovať do polovice roka 2016. Všetky tieto produkty budú napomáhať Gruzínsko pri identifikácii rizík, predpovedaní hrozieb a zavádzaní primeraných opatrení, teda pri celkovom riadení migrácie.

Za koordináciu činností reintegrácie, ktoré boli upravené v rámci migračnej stratégie na roky 2016 – 2020, zodpovedá ministerstvo pre vnútorne vysídlené osoby z okupovaných území, ubytovanie a utečencov. Vláda Gruzínska si postupne osvojuje proces pomoci pri reintegrácii. V roku 2015 zaviedla vnútroštátny program reintegrácie financovaný zo štátneho rozpočtu a po ukončení projektu, ktorý financuje EÚ z nástroja európskeho susedstva (European Neighbourhood Instrument – ENI), prevezme strediská mobility. V súlade s migračnou stratégiou na roky 2016 – 2020 sa prostredníctvom udržateľného financovania a zvyšovania kapacity zabezpečí, aby mohli strediská mobility nezávisle poskytovať rôzne služby v oblasti reintegrácie. Nový analytický odbor ministerstva pre vnútorne vysídlené osoby z okupovaných území, ubytovanie a utečencov zriadi analytický systém podávania správ na zber údajov o celkovom počte navrátilcov, ako aj informácií o ich kvalifikácii a potrebách z hľadiska reintegrácie.

V období od júla do decembra 2015 Gruzínsko zaviedlo komplexný informačný a komunikačný akčný plán týkajúci sa akčného plánu na liberalizáciu vízového režimu a budúceho bezvízového styku. Na stretnutiach, odbornej príprave a iných podujatiach, ktoré sa konali v Tbilisi a v regiónoch, sa zúčastnilo viac ako 25 000 gruzínskych občanov. Na šírenie informácií o právach a povinnostiach súvisiacich s liberalizáciou vízového režimu sa používajú sa rôzne podporné médiá od letákov cez videoklipy až po infografické aplikácie sociálnych sietí. Tieto činnosti budú pokračovať v rámci „stratégie integrácie do EÚ a komunikačnej stratégie na roky 2014 – 2017“ a „migračnej stratégie na roky 2016 – 2020“.

Gruzínsko uspokojivo implementovalo opatrenia odporúčané v tretej správe o pokroku. Referenčné kritérium v oblasti riadenia migrácie sa považuje za splnené.